Gunnar Örn Guðmundsson dýralæknir skautar yfir lífshlaupið og 35 ár í Borgarfirði Á haustdögum síðustu voru 35 ár liðin frá því Gunnar Örn Guðmundsson dýralæknir og kona hans Elísabet Haraldsdóttir fluttu á Hvanneyri og hafa búið þar síðan . Bróðurpartinn af þeim tíma hefur hann starfað við dýralækningar í Borgarfirði og hefur því góða yfirsýn á samfélagið . Þegar Gunnar Örn er spurður hvort ræturnar séu orðnar það sterkar í Borgarfirðinum að hann teljist Borgfirðingur , segist hann kíminn á svip vera meiri Borgfirðingur en margur annar . Hann fæddist og ólst upp í Vesturbænum í Reykjavík , er glerharður KR-ingur eins og forfeðurnir og var stimplaður kommakrakki á uppvaxtarárunum . Fimm ára gamall var hann sendur í sveit vestur á Snæfellsnes og á níu sumrum þar fékk hann brennandi áhuga á landbúnaði . Gunnar Örn og kona hans Elísabet kynntust ýmsu skemmtilegu á námsárum sínum í Vín í Austurríki og þegar þau bjuggu í Bæjaralandi í hálft annað ár , en hafa líka átt viðburðarrík ár á Hvanneyri . Gunnar Örn kynntist nýrri hlið bændastéttarinnar , ef svo má segja , eftir að hann kom til starfa í Borgarfirðinum . Það var því um ýmislegt að spjalla þegar blaðamaður Skessuhorns tók hús af Gunnari Erni á Hvanneyri á dögunum .